MTWE 8
Ana Ucimwene wa Mlungu uli Cici?
1. Ana citutagulilane lipopelo lyakumanyika lyapi?
ŴANDU ŵajinji akusalimanyilila lipopelo lyakumanyika mnope lyakolanjidwa kuti lipopelo lya Atati Ŵetu, kapena Lipopelo lya Ambuje. Yesu ŵakamulicisye masengo lipopeloli pakwajiganya ŵakulijiganya ŵakwe mwampaka apopelele. Ana jwalakwe ŵasasile yatuli m’lipopeloli? Soni ligongo cici lipopeloli lili lyakusosekwa mnope kwa m’weji moŵa agano?
2. Ana yindu yitatu yapi yaŵatujiganyisye Yesu kuti tuyipopeleleje?
2 Yesu ŵaŵecete kuti, “M’yoyo, pakupopela ajileje kuti, ‘Atati ŵetu ŵakwinani, lina lyawo liswejesyedwe. Ucimwene wawo uyice. Lisosa lyawo litendekwe pacilambo capasi, mpela kwinani.’” (Aŵalanje Matayo 6:9-13.) Ana ligongo cici Yesu ŵatujiganyisye kuti tupopeleleje yindu yitatu yeleyi?—Alole Maloŵe gakumbesi 19.
3. Ana tukusosekwa kumanyilila yatuli yakwamba Ucimwene wa Mlungu?
3 Tulijiganyisye kala kuti lina lya Mlungu lili Yehofa. Soni tutagulilene yakwamba lisosa lya Mlungu kwa ŵandu ni cilambo capasi. Nambo ana Yesu ŵagopolelaga cici paŵatite, “Ucimwene wawo uyice”? Mungani ajino citulijiganye kuti ana Ucimwene wa Mlungu uli cici, ucitenda yatuli, soni uciswejesya catuli lina lya Mlungu.
ANA UCIMWENE WA MLUNGU ULI CICI?
4. Ana Ucimwene wa Mlungu uli cici, soni Mwenye jwakwe ali ŵani?
4 Yehofa ŵatamilikasisye boma jakwinani ni ŵamsagwile Yesu kuŵa Mwenye ja bomajo. Baibulo jikusajikolanga boma jeleji kuŵa Ucimwene wa Mlungu. Yesu ni jwali “Mwenye jwa ŵakulamulila mpela acayimwene soni Ambuje jwa ŵakulamulila mpela acambuje.” (1 Timoteo 6:15) Yesu ni jwampaka akombole kutenda yindu yambone yejinji kupunda jwakulamulila jwalijose jwaumundu. Jwalakwe akwete macili kupunda ŵakulamulila ŵaumundu wosope.
5. Ana boma ja Mlungu jili kwapi, soni jicilamulila cici?
5 Panyuma pa masiku 40 ali ajimwice ku ŵawe, Yesu ŵawujile kwinani. Kaneko Yehofa ŵamsagwile jwalakwe kuŵa Mwenye jwa Ucimwene wakwe. (Masengo 2:33) Boma ja Mlungu jicilamulila cilambo cosope capasi kutyocela kwinani. (Ciunukuko 11:15) Lyeleli ni ligongo lyakwe Baibulo jikusawukolanga Ucimwene wa Mlunguwu kuŵa ‘ucimwene wa kwinani.’—2 Timoteo 4:18.
6, 7. Ana cici cacikumtendekasya Yesu kuŵa jwambone kupunda mwenye jilijose jaumundu?
6 Baibulo jikusasala kuti Yesu ali jwakupunda mayimwene gosope gaumundu, ligongo jwalakwe “jika akwete umi wangawa.” (1 Timoteo 6:16) Mkupita kwandaŵi, ŵakulamulila ŵaumundu akusawaga, nambo Yesu ngasawa kose. Yindu yambone yacacitutendela Yesu ngasiyimala mpaka kalakala.
7 Yakulocesya ya m’Baibulo yikusati, Yesu caciŵa Mwenye jwacilungamo soni jwacanasa, “Msimu wa Yehofa ucitamilicika pa jwalakwe, msimu wa lunda ni wakupikanicisya, wakwamuka, wamacili, wa umanyilisi ni wakogopa Yehofa, soni jwalakwe cacisangalala pakogopa Yehofa. Ngasalamula pakwamba kujigalila yayiweni ni meso gakwe, kapena kwamuka ligongo lyakujigalila yindu yagambile kuyipikana ni mawiwi gakwe. Cacilamula mwakulungamika ŵandu ŵakutuluka [kapena ŵakulaga].” (Yesaya 11:2-4) Ana wawojo ngaŵa mkunonyela kuti mwenye jwawo jikole ndamo syelesi?
8. Ana tukumanyilila catuli kuti Yesu ngasalamulila jika?
8 Mlungu asagwile ŵandu ŵane kuti akalamulile yalumo ni Yesu mu boma jakwinaniji. Mwambone, ndumetume Paulo jwamsalile Timoteyo kuti, “Naga tukwendelecela kupilila, tucilamulilasoni ni jwalakwe mpela mayimwene.” (2 Timoteo 2:12) Nambo ana ŵandu ŵalingwa ŵacacilamulila yalumo ni Yesu mpela mayimwene?
9. Ana ŵandu ŵalingwa ŵacacilamulila yalumo ni Yesu? Ana Mlungu ŵatandite kwasagula cakaci?
9 Mpela mutwalijiganyile mu Mtwe 7, ndumetume Yohane ŵagaweni mesomkulola. M’mesomkulolago, jwalakwe ŵam’weni Yesu mpela Mwenye jwakwinani, yalumo ni mayimwene gane gakwana 144,000. Ana ŵandu ŵa 144,000 ŵeleŵa ali ŵani? Yohane akusala kuti jemanjaji “alembedwe lina lyakwe [lya Yesu] soni lina lya Atatigwe pawusyo pawo.” Jwalakwe akusalasoni kuti, “Ŵeleŵa ni ŵakusamkuya Mwanace Jwangondolo [jweleju ali Yesu] kulikose kwakwawula. Jemanjaji ŵasumidwe kutyocela kwa ŵandu.” (Aŵalanje Ciunukuko 14:1, 4.) Ŵandu 144,000 ŵeleŵa, ali Aklistu ŵakulupicika ŵele Mlungu ŵasagwile kuti ‘calamulile mpela mayimwene pacilambo capasi’ yalumo ni Yesu. Jemanjaji pawile, akusajimucila kwinani. (Ciunukuko 5:10) Kutandila mu ndaŵi ja ŵandumetume, Yehofa aŵele ali mkusagula Aklistu ŵakulupicika kuti aŵe m’likuga lya mayimwene 144,000.
10. Ana ligongo cici cili cinonyelo kuti Yehofa ŵasagwile Yesu soni ŵa 144,000 kuti calamulile ŵandu?
10 Yehofa akusasamala mnope ya m’weji, lyeleli ni ligongo lyakwe jwalakwe alingenye yakuti ŵandu ŵane akalamulile yalumo ni Yesu. Yesu caciŵa jwakulamulila jwambone ligongo akusatupikanicisya. Jwalakwe pakwete paŵaŵele mundu pacilambo capasi soni kulaga akumanyi. Paulo ŵasasile kuti Yesu akusatupikanicisya, jwalakwe ‘akusapakombola kututendela canasa pa yakulepela yetu,’ soni “ŵalinjidwe mu yindu yosope mpela m’weji.” (Ahebeli 4:15; 5:8) Nombe ŵa 144,000 pakwete paŵele ŵandu pacilambo capasi. Jemanjaji aŵele mkulaga ni ungali umlama soni ulwele. M’yoyo mpaka tuŵe ŵakusimicisya kuti Yesu soni ŵa 144,000 ngasagamba kupikanicisya mwatucipikanila pandaŵijo nambosoni cacipikanicisya yakusawusya yatucilimbanaga nayo.
ANA UCIMWENE WA MLUNGU UCITENDA YATULI?
11. Ana ligongo cici Yesu ŵajigenye ŵakulijiganya ŵakwe kuti apopeleleje kuti lisosa lya Mlungu litendekwe kwinani?
11 Yesu ŵajigenye ŵakulijiganya ŵakwe kuti apopeleje kuti lisosa lya Mlungu litendekwe kwinani. Ana ligongo cici? Twalijiganyisye mu Mtwe 3 kuti Satana ŵamjimucile Yehofa. Ali atesile yeleyi, Yehofa ŵamkundile jwalakwe soni malayika gangakulupicika kapena kuti yiwanda, kutama kwinani kwakandaŵi. M’yoyo, ngaŵa kuti malayika gosope gatendaga lisosa lya Mlungu. Mu Mtwe 10, tucilijiganya yejinji yakwamba Satana ni yiwanda.
12. Ana pa Ciunukuko 12:10 akusasala yakutendekwa yiŵili yapi?
12 Baibulo jikusasala kuti Yesu paŵagambile kuŵa Mwenye jwa Ucimwene wa Mlungu, jwaputile ngondo jakulimbana ni Satana. (Aŵalanje Ciunukuko 12:7-10.) Ndime 10 jikusala yindu yiŵili yakusosekwa mnope yayatendekwe. Ucimwene wa Mlungu uli utandite kulamulila, Yesu ni jwaŵaŵele Mwenye jakwe, soni Satana ŵamtopwele kwinani ni kumponya pacilambo capasi. Kusogoloku citulijiganye muyatendecele yeleyi.
13. Ana kwinani kwaliji yatuli Satana ali amtopwele?
13 Baibulo jikusasala kuti malayika gakulupicika gasangalele panyuma pakuti Satana ni yiwanda yakwe ayitopwele kwinani. Tukusaŵalanga kuti, “Sangalalani kwinani soni jemanja ŵamkutama kweleko!” (Ciunukuko 12:12) Apano kwinani kwana mtendele mnope soni mkamulano ligongo jwalijose akutenda lisosa lya Mlungu.
14. Ana pacilambo capasi pakutendekwa yatuli ligongo lyakutopoledwa kwa Satana kwinani?
14 Nambo umi pacilambo capasi waliji wakusawusya mnope. Ŵandu ŵasimene ni yakusawusya mnope ligongo ‘Satana ŵatulucile kwa ŵandu’ soni ali “jwaukali mnope, ligongo akumanyilila kuti jimsigalile ndaŵi jamnono.” (Ciunukuko 12:12) Satana ali jwakutumbila. Jwalakwe ŵamtopwele kwinani, ni akumanyilila kuti pacangakaŵapa cajonanjidwe. M’yoyo jwalakwe akutenda yiliyose yampaka akombole pakutendekasya yakusawusya pacilambo cosope capasi.
15. Ana lisosa lya Mlungu lya cilambo capasi lili lyatuli?
15 Nambo lisosa lya Mlungu lya cilambo capasi nganilicenga. Jwalakwe akusakape kuti ŵandu ŵamlama catame ni umi wangamala m’cilambo capasi ca paladaiso. (Salimo 37:29) Nambo ana Ucimwene wa Mlungu ucikombola catuli kutenda yeleyi?
16, 17. Ana lilemba lya Danieli 2:44 likutusalila yatuli pakwamba ya Ucimwene wa Mlungu?
16 Yakulocesya ya pa Danieli 2:44 yikusati, “Mmoŵa ga acayimwene ŵelewo, Mlungu jwa kwinani cacitamilikasya ucimwene wangasiwujonasika ku ndaŵi josope. Ucimwene wakwe ngasiwupelecedwa kwa mtundu uliwose wa ŵandu, nambo ucikasa ni kugamala maucimwene gane gosopego. Nipo ciwucitama kwandaŵi josope.” Ana yakulocesya yeleyi yikutujiganya yatuli pakwamba ya Ucimwene wa Mlungu?
17 Candanda, yikutusalila kuti Ucimwene wa Mlungu ucitanda kulamulila “mmoŵa ga acayimwene ŵelewo.” Yeleyi yikugopolela kuti maboma gane ga pacilambo capasi gaciŵa gali gapali pandaŵi jele Ucimwene wa Mlungu ucitanda kulamulila. Caŵili, yikutusalila kuti Ucimwene wa Mlungu ngasiwumala soni pangali ucimwene wine wawucijinjila m’malo mwakwe. Catatu, paciŵa ngondo pasikati pa Ucimwene wa Mlungu ni maucimwene ga pacilambo capasi. Nambo Ucimwene wa Mlungu ucipunda ni kulamulilaga pacilambo cosope capasi. Ŵandu cacikola boma jambone janganajiwoneje citandile.
18. Ana ngondo jakumalisya ja pasikati pa Ucimwene wa Mlungu ni maboma ga cilamboci jikusakolanjidwa cici?
18 Nambo ana yicikomboleka catuli kuti Ucimwene wa Mlungu utande kulamulila m’malo mwa maucimwene ga pacilambo capasi? Mkanijiyice ngondo jakumalisya, jakolanjidwa kuti Alamagedo, yiwanda yicisokonasya “acayimwene ŵa pacilambo cosope capasi kwakuli ŵandu, kuti ŵasonganganye pamo kungondo ja lisiku lyekulungwa lya Mlungu Jwamaciligosope.” M’yoyo, maboma ga ŵandu gacilimbana ni Ucimwene wa Mlungu.—Ciunukuko 16:14, 16; alole Maloŵe gakumbesi 10.
19, 20. Ana ligongo cici tukusosecela Ucimwene wa Mlungu?
19 Ligongo cici tukusosecela Ucimwene wa Mlungu? Pana magongo gatatu. Ligongo lyandanda lili lyakuti, m’weji tuli ŵakulemwa, m’yoyo tukusalwala soni kuwa. Nambo Baibulo jikusatusalila kuti mu Ucimwene wa Mlungu tucitama kwangamala. Lyeleli ni ligongo lyakwe lilemba lya Yohane 3:16 likusati, “Mlungu ŵacinonyele mnope cilambo capasi mwati ŵapelece Mwanagwe jwakupagwa jika, kuti jwalijose jwakukulupilila mwa jwalakwe akajonasika nambo akole umi wangamala.”
20 Ligongo lyaŵili lyatukusosecela Ucimwene wa Mlungu lili lyakuti cilamboci, cigumbele ni ŵandu ŵakusakala. Ŵajinji mwa jemanjaji akusalambusyaga soni akusatendaga yamsese. M’weji ngaŵa mkwatenda cilicose jemanjaji, nambo Mlungu ni jucacimalana nawo. Ŵandu ŵakwendelecela kutenda yakusakala cacajonaga pa Alamagedo. (Aŵalanje Salimo 37:10.) Ligongo lyatatu lyatukusosecela Ucimwene wa Mlungu lili lyakuti maboma ga ŵanduga gangali macili, gali gangalwe, soni gali gayipupu. Mabomaga gangayikosya yakwakamucisya ŵandu kuti apikanileje Mlungu. Baibulo jikusati “mundu ampwetece mjakwe mwakumlamulila.”—Mlaliki 8:9.
21. Ana Ucimwene wa Mlungu ucilolecesya catuli kuti lisosa lya Mlungu litendekwe pacilambo capasi?
21 Panyuma pa Alamagedo, Ucimwene wa Mlungu ucilolecesya kuti lisosa lya Mlungu litendekwe pacilambo capasi. Mwambone, Ucimwenewu ucimjonaga Satana ni yiwanda yakwe. (Ciunukuko 20:1-3) Kaneko, pangali mundu jwacacilwalaga soni kuwa. Ligongo lya ciwombolo ca Yesu, ŵandu cacipakombola kutama kwangamala m’Paladaiso. (Ciunukuko 22:1-3) Ucimwenewu uciswejesya lina lya Mlungu. Ana yeleyi yikugopolela cici? Yigopolela kuti Ucimwene wa Mlungu pawucilamulilaga pacilambo capasi, ŵandu wosope cacilicimbicisya lina lya Yehofa.—Alole Maloŵe gakumbesi 20.
ANA YESU ŴAWELE MWENYE CAKACI?
22. Ana tukumanyilila catuli kuti Yesu nganaŵa Mwenye paŵaliji pacilambo capasi, soni najimukape kuŵawe?
22 Yesu ŵajiganyisye ŵakulijiganya ŵakwe kupopelelaga kuti, “Ucimwene wawo uyice.” M’yoyo, yaliji yangakayikasya kuti boma ja Mlungu jaliji jakuti jiciyika kusogolo. Yehofa ŵasosekwaga kutamilikasya kaje bomajo soni nikumsagula Yesu kuŵa Mwenye ja bomajo. Ana Yesu ŵapocele Ucimwenewu paŵagambile kwawula kwinani? Iyayi, jwalakwe ŵasosekwaga kulindilila kaje. Pali papite ndaŵi cijimucile Yesu, Petulo ni Paulo ŵasasile mwakupikanika cenene yakulocesya yakwamba Yesu, yayili pa Salimo 110:1. Mu yakulocesyayo, Yehofa ŵasasile kuti, “Tamani kumkono wangu wamlyo mpaka patinjaŵika acimmagongo ŵenu mpela cakuliŵatapo sajo syenu.” Ana Yesu ŵasosekwaga kulindilila kwandaŵi jelewu catuli Yehofa mkanam’ŵice kuŵa Mwenye?
Ucimwene wa Mlungu ucilolecesya kuti lisosa lya Mlungu litendekwe pacilambo capasi
23. (a) Ana Yesu ŵatandite cakaci kulamulila mpela Mwenye jwa boma ja Mlungu? (b) Ana mu mtwe wakuyicisya tucilijiganya yatuli?
23 Kwa yaka yejinji mkaniciyice caka ca 1914, likuga lya Aklistu ŵakuwona mtima lyapikanicisye kuti caka ca 1914 caliji caka cakusosekwa mu yakulocesya ya m’Baibulo. Yindu yayatendekwaga pacilambo cosope kutandila m’cakaci, yasimicisye kuti yaŵayipikanicisyeyo yaliji yisyesyene. M’cakaci, Yesu ŵatandite kulamulila mpela Mcimwene. (Salimo 110:2) Panyuma pakuŵa Mwenye, Yesu ŵamponyisye Satana pacilambo capasi. Nambo sambano jwalakwe “jimsigalile ndaŵi jamnono.” (Ciunukuko 12:12) Mu Mtwe wakuyicisya tucilola maumboni gamajinji gakulosya kuti tukutama mundaŵi jamnonoji. Tucilijiganyasoni kuti pacangakaŵapa Ucimwene wa Mlungu ucilolecesya kuti lisosa lya Mlungu litendekwe pacilambo capasi.—Alole Maloŵe gakumbesi 21.
kam_Latn nya_Latn cjk_Latn tum_Latn tum_Latn nya_Latn cjk_Latn nya_Latn nya_Latn nya_Latn tum_Latn cjk_Latn bem_Latn swh_Latn nya_Latn tum_Latn nya_Latn bem_Latn cjk_Latn bem_Latn tum_Latn tum_Latn nya_Latn bem_Latn bem_Latn tum_Latn tum_Latn cjk_Latn tum_Latn tum_Latn tum_Latn bem_Latn bem_Latn nya_Latn tum_Latn bem_Latn nya_Latn tum_Latn nya_Latn tum_Latn tum_Latn bem_Latn bem_Latn swh_Latn tum_Latn tum_Latn bem_Latn cjk_Latn tum_Latn